1.  ปัจจัยความเสี่ยง

    1.  ความเสี่ยงในการประกอบธุรกิจ

        1.  การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

  บริษัทฯก่อตั้งและจดทะเบียนในประเทศไทย
  ดำเนินการให้บริการด้านโทรคมนาคมผ่านดาวเทียมภายในประเทศ
  ภายใต้สัญญาสัมปทานระหว่างกระทรวงคมนาคม และ บมจ. ชิน คอร์ปอ-เรชั่น
  ซึ่งเป็นบริษัทแม่ของบริษัทฯ โดยได้รับการคุ้มครองเป็นเวลา 8 ปี
  ซึ่งได้ครบกำหนดไปเมื่อเดือนกันยายน 2542

  การสิ้นสุดของระยะเวลาการคุ้มครองหมายความว่า
  บริษัทอื่นในประเทศไทยที่ประสงค์จะให้บริการโทรคมนาคมผ่านดาวเทียม
  สามารถที่จะยื่นขออนุญาตจากกระทรวงคมนาคมให้บริการโทรคมนาคมผ่านดาวเทียมแข่งขันกับบริษัทฯได้
  หรือบริษัทต่างประเทศที่เป็นเจ้าของดาวเทียมก็สามารถที่จะขออนุญาตจากกระทรวงคมนาคมเข้ามาให้บริการแข่งขันกับบริษัทฯได้แต่ปรากฎว่าไม่มีบริษัทไทยหรือบริษัทต่างประเทศเข้ามาให้บริการแข่งขันกับบริษัทฯแต่อย่างใด
  และหลังจากที่พระราชบัญญัติองค์กรจัดสรรคลื่นความถี่มีผลใช้บังคับแล้ว
  อำนาจการอนุญาตของกระทรวงคมนาคมก็หมดสิ้นไป
  อำนาจในการอนุญาตเป็นของคณะกรรมการโทรคมนาคมแห่งชาติ (กทช.)
  ซึ่งปัจจุบันนี้ก็ยังไม่สามารถแต่งตั้งได้เสร็จ
  ในอนาคตอันใกล้นี้บริษัทฯจึงไม่น่ามีคู่แข่งขันในทางธุรกิจแต่อย่างใด
  สำหรับการแปรสัญญาสัมปทานซึ่งบริษัทฯกำลังเจรจาอยู่กับรัฐบาลนั้นหลักการอันหนึ่งที่สำคัญในการแปรสัญญาสัมปทานซึ่งถูกระบุไว้ในพระราชบัญญัติประกอบกิจการโทรคมนาคมฯ
  ก็คือ
  การแปรสัญญาสัมปทานจะต้องทำไปด้วยความสมัครใจของคู่สัญญาทั้งสองฝ่ายดังนั้นก่อนที่บริษัทฯจะตกลงยอมแปรสัญญาสัมปทานบริษัทฯต้องพิจารณาว่าหลักเกณฑ์และเงื่อนไขในการแปรสัญญาสัมปทานนั้นให้ประโยชน์กับธุรกิจของบริษัทฯเท่าเทียมหรือมากกว่าภายใต้สัญญาสัมปทานในปัจจุบันนี้หรือไม่
  ขณะนี้หลักเกณฑ์และแนวทางในการแปรสัญญาสัมปทานที่สถาบันทรัพย์สินทางปัญญาของจุฬาลงกรณ์มหาวิทยาลัยเสนอนั้นยังต้องมีการทำประชาพิจารณ์และต้องได้รับความเห็นชอบจากคณะกรรมการกำกับนโยบายแปรรูปรัฐวิสาหกิจ(กนง.)
  ซึ่งทำให้เกิดความไม่แน่นอนอยู่มากและผลของการแปรสัญญาสัมปทานก็ต้องขึ้นอยู่กับการเจรจาต่อรองระหว่างบริษัทฯและกระทรวงคมนาคมด้วย
  ดังนั้นในระยะยาวการแปรสัญญาสัมปทานและนโยบายการเปิดเสรีของรัฐบาลจึงอาจมีผลกระทบต่อธุรกิจของบริษัทฯได้

  บริษัทฯเข้าใจและยอมรับนโยบายของรัฐบาลที่จะให้มีการเปิดเสรีอุตสาหกรรมโทรคมนาคมในปี
  พ.ศ. 2549 ตามที่รัฐบาลไทยได้ตกลงไว้กับ WTO
  เนื่องจากการแข่งขันอันเป็นผลมาจากการเปิดเสรีจะทำให้ประชาชน
  ซึ่งเป็นผู้บริโภคได้รับประโยชน์ อย่างไรก็ตามรัฐบาลมีหน้าที่ตามมาตรา 87
  ของรัฐธรรมนูญแห่งราชอาณาจักรไทยที่จะต้องส่งเสริมให้มีการแข่งขันอย่างเสรีและเป็นธรรมซึ่งหมายความว่าผู้ประกอบการธุรกิจดาวเทียมต่างประเทศที่ประสงค์จะเข้ามาให้บริการในประเทศไทยแข่งขันกับบริษัทฯประเทศของเขาก็ต้องอนุญาตให้บริษัทฯเข้าไปให้บริการโทรคมนาคมในประเทศของเขาด้วย
  ตามหลักการ Reciprocity
  ซึ่งทำให้บริษัทฯสามารถขยายตลาดต่างประเทศออกไปได้มากขึ้นเพื่อทดแทนตลาดในประเทศไทยของบริษัทฯที่อาจลดลงเนื่องจากการแข่งขันในเรื่องการเปิดเสรีอุตสาหกรรมโทรคมนาคมนี้
  บริษัทฯเชื่อมั่นว่าจะไม่มีผลกระทบต่อธุรกิจของบริษัทฯหรือมีเพียงเล็กน้อยเท่านั้น
  โดยเฉพาะอย่างยิ่งเมื่อพิจารณาถึงความสำเร็จของบริษัทฯในการขยายตลาดต่างประเทศในช่วงระยะเวลา
  2-3 ปี ที่ผ่านมา และสำหรับตลาดในประเทศบริษัทฯได้สร้างความสัมพันธ์อันดีกับลูกค้าไว้ตลอดมา
  และการที่ลูกค้าจะเปลี่ยนไปใช้บริการของบริษัทคู่แข่งจะมีปัญหาทางด้านเทคนิคในการโยกย้ายหรือหันจานรับสัญญาณจากดาวเทียมของบริษัทฯไปรับสัญญาณจากดาวเทียมของบริษัทคู่แข่ง
  และจะมีค่าใช้จ่ายเกิดขึ้นค่อนข้างสูงเป็น disincentive
  สำหรับลูกค้าที่จะเปลี่ยนไปใช้บริการของบริษัทคู่แข่ง

  ในส่วนของข้อกำหนดในพระราชบัญญัติประกอบกิจการโทรคมนาคมฯ
  ที่ห้ามการเรียกเงินประกันและกำหนดสัดส่วนการถือหุ้นของชาวต่างประเทศไว้ที่ 25% นั้น
  คงจะมีผลกระทบต่อธุรกิจของบริษัทฯเพียงเล็กน้อย
  เพราะลูกค้าในประเทศส่วนใหญ่ของบริษัทฯเป็นส่วนราชการหรือรัฐวิสาหกิจซึ่งไม่มีการเรียกเงินประกันอยู่แล้ว
  สำหรับลูกค้าต่างประเทศนั้นก็มีเพียงส่วนหนึ่งเท่านั้นที่บริษัทฯเรียกเก็บเงินประกัน
  อย่างไรก็ตามปัจจุบันรัฐบาลมีนโยบายที่จะแก้ไขข้อกำหนดเรื่องสัดส่วนการถือหุ้นของชาวต่างประเทศให้สูงกว่า
  25% แต่ไม่เกิน 49%

  ดังนั้นบริษัทฯอาจจะมีความเสี่ยงในการดำเนินธุรกิจอันเกิดจากการเปลี่ยนแปลงกฎระเบียบและนโยบายของรัฐบาลรวมทั้งการเปิดเสรีอุตสาหกรรมโทรคมนาคม

2.  การสูญเสียผู้บริหาร

  เนื่องจากการดำเนินธุรกิจทางด้านเทคโนโลยีทางด้านดาวเทียม
  รวมไปถึงทางด้านการสื่อสารคมนาคม มีความต้องการบุคลากร
  ที่มีความรู้ความสามารถทางด้านเทคโนโลยีดังกล่าวอย่าง ลึกซึ้ง
  ซึ่งความสามารถในทางเทคโนโลยีดังกล่าวเป็นปัจจัยที่นำไปสู่ความสำเร็จส่วนหนึ่งของบริษัทฯ
  และปัจจุบันบุคลากรที่มีความรู้และความสามารถทางเทคโนโลยีสื่อสาร โดยเฉพาะ
  ทางด้านสื่อสารดาวเทียมในประเทศมีค่อนข้างจำกัด ดังนั้นการสูญเสียผู้บริหารในระดับสูง
  อาจส่งผลเสียต่อการดำเนินงานของบริษัทฯได้ ด้วยเหตุนี้ บริษัทฯ จึงส่งผู้บริหารในทุกระดับไป
  อบรมและศึกษาดูแลงานด้านต่างประเทศอย่างสม่ำเสมอ
  รวมถึงการให้ผลประโยชน์ตอบแทนที่เหมาะสม

3.  ผู้ให้บริการรายใหม่และบริการทดแทน

  โทรคมนาคมเป็นธุรกิจขนาดใหญ่ที่ให้ผลตอบแทนสูง
  จึงมีการแข่งขันเพื่อครอบครองส่วนแบ่งการตลาดอย่างรุนแรง ถึงแม้ว่าบริษัทฯ
  จะถือได้ว่าเป็นบริษัทที่ประสบความสำเร็จและนับเป็นผู้นำในธุรกิจบริการสื่อสารดาวเทียมครบวงจรในคาบสมุทรอินโดจีน
  และภูมิภาค เอเชียใต้ แต่ผู้ให้บริการรายใหม่เกิดขึ้น
  โดยเฉพาะหลังจากระยะเวลาการคุ้มครองกิจการในประเทศไทยตามสัญญาสัมปทาน
  ได้สิ้นสุดเมื่อปี 2542 ก็จะมีผลให้ตลาดเกิดการแข่งขันมากขึ้น
  ซึ่งอาจส่งผลกระทบต่อธุรกิจของบริษัทฯได้ ดังนั้น เพื่อเป็นการรับมือกับการแข่งขัน บริษัทฯ
  จึงได้พัฒนาผลิตภัณฑ์ใหม่ ตลอดจนพัฒนาปรับปรุงคุณภาพในการให้บริการอย่างสม่ำเสมอ
  และขยายฐานลูกค้า โดยมุ่งเน้นไปที่คุณภาพในการให้บริการ

4.  ความเสี่ยงต่อการสูญเสียลูกค้า

  ในขณะที่บริษัทฯได้กระทำทุกวิถีทางเพื่อรักษาลูกค้าเก่า และเพิ่มลูกค้ารายใหม่
  โดยใช้ทั้งมาตรการทางการตลาด ทางด้านเทคโนโลยี ยุทธวิธีทางการขาย
  ตลอดถึงคุณภาพในการให้บริการ และอื่นๆอีกมากมายนั้น
  ก็ยังมีความเสี่ยงที่คู่แข่งทางธุรกิจอาจแย่งลูกค้าไป
  โดยการให้ข้อเสนอพิเศษหรือส่วนลดเป็นการจูงใจแก่ลูกค้า ในกรณีนี้ บริษัทฯ
  ได้เพิ่มคุณภาพและมาตรฐานของสินค้าให้สูงขึ้น และตั้งราคาที่เหมาะสม
  แทนการแข่งขันกันที่ราคาสินค้าแต่เพียงอย่างเดียว

5.  ความเสี่ยงต่อการสูญเสียลูกค้ารายใหญ่

  แม้ลูกค้ารายใหญ่จะทำสัญญาไว้กับบริษัทฯโดยมีอายุตั้งแต่ 3-10 ปี
  แต่หากลูกค้าไม่ปฏิบัติตามเงื่อนไขแห่งสัญญา เช่น หากลูกค้าไม่ชำระค่าบริการ
  ไม่ว่าด้วยเหตุผลใดๆ ก็ตาม และบริษัทฯอาจได้รับผลกระทบต่อรายรับ
  ในกรณีที่บริษัทฯไม่สามารถหารายรับอื่นมาทดแทนได้ทัน

  ลูกค้าในประเทศรายใหญ่ของบริษัทฯ คือ บมจ.ยูไนเต็ด บรอดแคสติ้ง คอร์เปอร์เรชั่นส์ (UBC)
  ซึ่งมีสัดส่วนร้อยละ 17.4 ของรายได้จากบริการเช่าช่องสัญญาณดาวเทียม สำหรับ ปี 2544
  หรือคิดเป็นรายได้ 597.2 ล้านบาท โดยลูกค้ารายดังกล่าวได้ชำระค่าบริการอย่างสม่ำเสมอ
  เนื่องมาจากลูกค้ามีความจำเป็นต้องใช้บริการช่องสัญญาณดาวเทียมเพื่อออกอากาศรายการโทรทัศน์ประเภทบอกรับสมาชิก

  ลูกค้าต่างประเทศรายใหญ่ของบริษัทฯ คือ Department of Space (DOS) ซึ่งเป็นหน่วยงาน
  รัฐบาลของประเทศอินเดีย ปี 2544 มีสัดส่วนร้อยละ16
  ของรายได้จากบริการเช่าช่องสัญญาณดาวเทียม หรือคิดเป็นรายได้ 549 ล้านบาท
  ซึ่งสัญญาการให้บริการสัญญาณดาวเทียมกับ DOS บางส่วนเป็นสัญญาที่จัดทำขึ้นปีต่อปี
  ปัจจุบันความต้องการใช้ช่องสัญญาณดาวเทียมในประเทศอินเดียมีปริมาณสูงมากทั้งจากหน่วยงานรัฐบาล
  และ ภาคเอกชน และดาวเทียมภายในประเทศไม่เพียงพอต่อความต้องการภายในประเทศ
  ดังนั้นรัฐบาลอินเดีย ภายใต้การดำเนินงานของ DOS
  พยายามจัดสร้างและส่งดาวเทียมขึ้นสู่วงโคจรเพื่อรองรับความต้องการในประเทศ
  โดยเฉพาะเพื่อรองรับความต้องการของหน่วยงานรัฐบาลเอง ดังนั้นหาก DOS
  ทำการจัดสร้างและส่งดาวเทียมขึ้นเพียงพอต่อความต้องการของหน่วยงานรัฐบาล
  บริษัทฯอาจสูญเสียลูกค้ารายนี้ไปในอนาคต
  และการสูญเสียลูกค้ารายดังกล่าวอาจจะมีผลกระทบต่อการดำเนินงานของบริษัทฯ
  แต่อย่างไรก็ตามบริษัทฯได้วางแผนเพื่อรองรับผลกระทบที่อาจเกิดขึ้นโดยมุ่งเน้นลูกค้าใหม่ทดแทนประเภทผู้ให้บริการแพร่กระจายสัญญาณ
  (Broadcaster)
  เนื่องจากในประเทศอินเดียผู้ให้บริการประเภทดังกล่าวมีความต้องการการใช้บริการช่องสัญญาณดาวเทียมไทยคมจำนวนมาก
  เนื่องจากดาวเทียมไทยคมเป็นดาวเทียมที่มีผู้ให้บริการแพร่กระจายสัญญาณในประเทศอินเดียใช้บริการมากที่สุด
  (Hot Bird) นั่นหมายถึง มีผู้ชมจำนวนมากหันจานรับสัญญาณมาทางดาวเทียมไทยคม
  ดังนั้นการแพร่สัญญาณภาพจากดาวเทียมไทยคมจะทำให้มีจำนวนผู้ชมสามารถรับสัญญาณได้มากกว่าเมื่อเทียบกับการแพร่กระจายสัญญาณจากดาวเทียมดวงอื่น
  บริษัทฯคาดว่าจะสามารถหาลูกค้าประเภทผู้ให้บริการแพร่กระจายสัญญาณในประเทศอินเดียได้เพิ่มขึ้นในปี
  2545 ประมาณ 20 ช่องรายการ
  และนอกจากจะเน้นลูกค้าประเภทผู้ให้บริการแพร่กระจายสัญญาณแล้วบริษัทฯยังมุ่งเน้นลูกค้าทดแทนประเภทผู้ให้บริการอินเตอร์เน็ตที่ใช้ดาวเทียมเพื่อเป็นโครงข่ายความเร็วสูง
  (Protrunk) บริษัทฯคาดว่าหากบริษัทฯ
  สูญเสียลูกค้ารายนี้ไปบริษัทฯจะสามารถหารายได้ทดแทนจากลูกค้ารายใหม่ได้มากกว่า ร้อยละ 50
  ของรายได้ที่สูญเสียไป

6.  ความเสี่ยงจากการที่ไม่สามารถปฏิบัติตามสัญญาสัมปทาน

  สัญญาสัมปทานที่ให้สิทธิบริษัทฯประกอบธุรกิจให้บริการโทรคมนาคมผ่านดาวเทียมกำหนดให้บมจ.
  ชินคอร์ปอเรชั่น ถือหุ้นในบริษัทฯอย่างน้อย 51% ตลอดอายุสัญญาสัมปทาน
  และบริษัทฯต้องแบ่งรายได้ให้กับกระทรวงคมนาคมทุกปีโดยคำนวณเป็นร้อยละของรายรับรวม
  (gross revenue) และมีส่วนแบ่งรายได้ขั้นต่ำกำหนดไว้สำหรับแต่ละปีด้วย
  บริษัทฯเชื่อมั่นว่าความเสี่ยงจากการที่บริษัทฯจะถูกยกเลิกสัญญาสัมปทานเพราะบริษัทฯทำผิดสัญญาสัมปทานมีน้อยมากเพราะไม่มีเหตุผลใดที่
  บมจ.ชิน คอร์ปอเรชั่น จะลดสัดส่วนการถือหุ้นในบริษัทฯลงต่ำกว่า 51%
  ถ้าหากมีความจำเป็นเช่นนั้นจริงๆ บมจ.ชิน คอร์ปอเรชั่น
  และบริษัทฯก็จะทำการเจรจากับกระทรวงคมนาคมขอผ่อนผันข้อกำหนดอันนี้
  ขณะนี้รัฐบาลมีนโยบายให้มีการแปรสัญญาสัมปทาน
  ถ้าหากการเจรจาแปรสัญญาสัมปทานเป็นผลสำเร็จ ข้อกำหนดนี้ก็จะถูกยกเลิกไปโดยปริยาย
  ส่วนกรณีของการแบ่งรายได้นั้น
  เนื่องจากจำนวนส่วนแบ่งรายได้ที่บริษัทฯต้องนำส่งให้กับกระทรวงคมนาคมนั้นกำหนดเป็นร้อยละของรายรับรวมหากบริษัทฯมีรายรับรวมมาก
  จำนวนส่วนแบ่งรายได้ที่ต้องนำส่งให้กระทรวงคมนาคมก็จะสูงแต่ถ้าหากผลประกอบการของบริษัทฯไม่ดีมีรายรับรวมไม่มาก
  ส่วนแบ่งรายได้ที่ต้องนำส่งให้กระทรวงคมนาคมก็จะลดลง
  บริษัทฯเชื่อว่าบริษัทฯมีความสามารถปฏิบัติตามข้อกำหนดเกี่ยวกับส่วนแบ่งรายได้ในสัญญาสัมปทานได้โดยไม่มีปัญหาอย่างใด

2.  ความเสี่ยงในด้านเทคโนโลยี และ การปฏิบัติการ

    1.  ความเสียหายของดาวเทียม

  บริษัทฯ อาจได้รับความเสียหายจากปัญหาที่เกิดขึ้นกับดาวเทียม อันมีสาเหตุมาจากพายุสุริยะ
  หรือการชนกันระหว่างดาวเทียมกับวัตถุต่างๆในอวกาศ
  ความเสียหายที่เกิดขึ้นกับระบบการทำงานของดาวเทียมนี้
  อาจส่งผลเสียต่อการให้บริการของบริษัทฯ
  อย่างไรก็ดีผู้จัดสร้างดาวเทียมได้ออกแบบให้ดาวเทียมมีคุณลักษณะที่สามารถทนทานต่อผลของความเสียหายข้างต้นได้ในระดับหนึ่ง
  แม้ความเสียหายขั้นรุนแรงจนทำให้ดาวเทียมหมดสภาพการใช้งานจะมีความเป็นไปได้น้อยมากก็ตาม
  (มีความเป็นไปได้ต่ำกว่าร้อยละ 1) แต่อย่างไรก็ตามบริษัทฯ
  ได้จัดเตรียมแผนการในการรองรับผลเสียหายอันจะเกิดขึ้นกับลูกค้าหากเกิดกรณีที่เกิดความเสียหายขั้นรุนแรงขึ้นกับดาวเทียมดวงใดดวงหนึ่งจนหมดสภาพการใช้งาน
  โดย บริษัทฯ
  สามารถดำเนินการให้ผู้ใช้บริการส่วนหนึ่งย้ายมาใช้ช่องสัญญาณที่ยังคงว่างอยู่ในดาวเทียมไทยคมที่เหลือ
  นอกจากนี้ บริษัทฯยังได้ทำสัญญาร่วมกับผู้ให้บริการรายอื่น
  ในการเช่าช่องสัญญาณจากดาวเทียมอื่นชั่วคราว เพื่อให้ผู้ใช้บริการสามารถโอนการใช้งานไปได้
  ในระหว่างที่บริษัทฯเร่งดำเนินการสร้างดาวเทียมขึ้นเพื่อทดแทน
  ซึ่งโดยทั่วไปคาดว่าจะใช้ระยะเวลาประมาณ 15 –18 เดือน

  นอกจากนั้นบริษัทฯ ยังได้ทำประกันภัยดาวเทียมเพื่อคุ้มครองความเสี่ยงของผลเสียหายดังกล่าว
  โดยบริษัทฯ และกระทรวงคมนาคมเป็นผู้รับผลประโยชน์ร่วมกัน กรมธรรม์ประกันภัยที่จัดทำนั้น
  เป็นชนิดคุ้มครองทุกเงื่อนไข (Full Coverage)
  ซึ่งสามารถเรียกร้องค่าชดเชยความเสียหายได้เต็มมูลค่าเอาประกัน
  แม้ว่าความเสียหายนั้นเกิดเพียงบางส่วน (Partial Loss) ก็ตาม
  มูลค่าประกันภัยดังกล่าวมีมูลค่าเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
  และ
  มูลค่าประกันภัยดังกล่าวไม่ครอบคลุมผลเสียหายจากการสูญเสียรายได้เนื่องจากการหยุดให้บริการเนื่องจากการเสียหายของดาวเทียม
  แต่อย่างไรก็ตามดังที่ได้กล่าวมาข้างต้นแล้วว่า
  การเสียหายที่เกิดขึ้นกับดาวเทียมขั้นรุนแรงจนดาวเทียมหมดสภาพการใช้งาน
  มีความน่าจะเป็นในการเกิดขึ้นต่ำมาก โดยต่ำกว่า ร้อยละ 1
  และที่ผ่านมามีดาวเทียมไม่กี่ดวงในโลกที่เกิดความเสียหายถึงขั้นหมดสภาพในการให้บริการ
  ดังนั้นการสูญเสียดาวเทียมทั้งดวงจึงไม่เป็นความเสี่ยงสำหรับผู้ให้บริการดาวเทียมนัก

  มูลค่าเอาประกันภัยแสดงได้ดังตารางต่อไปนี้

  โครงการดาวเทียม มิ.ย. 2544- มิ.ย. 2545 มิ.ย. 2545-มิ.ย. 2546

  ไทยคม 1 A 20.99 ล้านเหรียญสหรัฐฯ 18.26 ล้านเหรียญสหรัฐฯ

  ไทยคม 2 21.08 ล้านเหรียญสหรัฐฯ 18.68 ล้านเหรียญสหรัฐฯ

  ไทยคม 3 53.79 ล้านเหรียญสหรัฐฯ 48.57 ล้านเหรียญสหรัฐฯ

  อนึ่ง กรมธรรม์ประกันภัยของกิจการดาวเทียม จะไม่ครอบคลุมเหตุการณ์ต่อไปนี้

1.  ภาวะสงคราม การคุกคาม หรือการป้องกัน หรือการกระทำอันนำไปสู่สงครามโดยรัฐบาล
    หรือการใช้ กำลังทางทหาร

2.  อุปกรณ์ต่อต้านดาวเทียม หรืออุปกรณ์เกี่ยวข้องกับระเบิดปรมาณูหรือนิวเคลียร์

3.  การก่อกบฏ การก่อความไม่สงบ การจลาจล การนัดหยุดงาน การปฏิวัติ สงครามกลางเมือง

4.  การยึดทรัพย์โดยหน่วยงานรัฐบาล

5.  ปฏิกิริยาตอบสนองของนิวเคลียร์ กัมมันตภาพรังสีของนิวเคลียร์ที่ตกค้าง
    โดยทางตรงหรือทางอ้อม อันทำให้เกิดการสูญเสีย/เสียหายต่อดาวเทียม
    ยกเว้นกัมมันตภาพรังสีที่เกิดขึ้นเองตามธรรมชาติ

6.  คลื่นกระแสไฟฟ้า หรือคลื่นความถี่รบกวน
    ยกเว้นการสูญเสียหรือความเสียหายต่อดาวเทียมโดยตรง

7.  ความตั้งใจ หรือเจตนาในการกระทำของผู้ประกันหรือผู้มีอำนาจในการกระทำ
    อันก่อให้เกิดการสูญเสียหรือเสียหายของดาวเทียม ยกเว้นการกระทำโดยรู้เท่าไม่ถึงการณ์

  นอกเหนือจากรายการดังกล่าวข้างต้น ทางบริษัทฯ
  สามารถเรียกร้องค่าชดเชยได้เต็มมูลค่าเอาประกัน

1.  การเปลี่ยนแปลงทางเทคโนโลยี

  เทคโนโลยีของดาวเทียมสื่อสารมีการพัฒนาค่อนข้างรวดเร็ว
  การพัฒนาเทคโนโลยีดังกล่าวมีแนวโน้มที่จะทำให้ต้นทุนการสร้างดาวเทียมต่อช่องสัญญาณมีมูลค่าต่ำลง
  การให้บริการสามารถครอบคลุมพื้นที่ได้มากขึ้น
  และก่อให้เกิดการใช้ทรัพยากรที่มีประสิทธิภาพมากขึ้น แต่อย่างไรก็ตาม
  การเปลี่ยนแปลงทางเทคโนโลยีอาจมีผลกระทบต่อการดำเนินงานของ บริษัทฯ
  ซึ่งผลกระทบดังกล่าวจะมากหรือน้อย ขึ้นอยู่กับปัจจัยแวดล้อมอื่น เช่น
  สภาวะการแข่งขันในด้านการตลาด
  ตลอดจนนโยบายการให้บริการและศักยภาพของผู้ให้บริการรายอื่น
  ดังนั้นเพื่อป้องกันการใช้เทคโนโลยีที่ล้าสมัยและเพื่อตอบสนองความต้องการของลูกค้า บริษัทฯ
  ได้ทำการวิจัยและพัฒนาเทคโนโลยีทางดาวเทียมสื่อสารอย่างต่อเนื่อง
  ดังจะเห็นได้จากการพัฒนาดาวเทียมไอพีสตาร์ ซึ่งจะเป็นดาวเทียมบรอดแบนด์ดวงแรกของเอเชีย
  เพื่อรองรับต่อความต้องการด้านอินเตอร์เน็ตในแถบภูมิภาคเอเชียแปซิฟิก นอกจากนี้ บริษัทฯ
  ยังได้ดำเนินการพัฒนาอุปกรณ์ประจำสถานีภาคพื้นดิน
  เพื่อสามารถปรับตัวให้ทันกับการพัฒนาด้านเทคโนโลยีที่เกี่ยวข้องกับดาวเทียมอย่างสม่ำเสมอ

2.  อายุการใช้งานของดาวเทียม

  ดาวเทียมทั้งสามดวงมีอายุการใช้งานที่จำกัด
  ซึ่งจากการประมาณการในปัจจุบันพบว่าดาวเทียมไทยคม 1 A, ดาวเทียมไทยคม 2
  และดาวเทียมไทยคม 3 นั้น จะมีอายุการใช้งานสิ้นสุดลงในปี พ.ศ. 2551, พ.ศ. 2552
  และในปี พ.ศ. 2554 ตามลำดับ นอกจากนี้
  ยังมีปัจจัยอื่นๆที่ส่งผลกระทบต่ออายุการใช้งานของดาวเทียมไทยคม เช่น โครงสร้าง
  ความแข็งแกร่ง และความทนทานของอุปกรณ์ต่างๆ
  ตลอดทั้งปริมาณการใช้เชื้อเพลิงของดาวเทียมและทักษะความสามารถในการควบคุมดาวเทียมในสภาวะการณ์ต่างๆ

  เนื่องจากดาวเทียมไทยคม 1A, ไทยคม 2 และ ไทยคม 3 ยังคงมีอายุการใช้งานอีกไม่ต่ำกว่า
  5 ปี ดังนั้นบริษัทฯ
  จึงยังไม่มีแผนในขณะนี้ที่จะดำเนินการจัดสร้างดาวเทียมดวงใหม่เพื่อขึ้นไปทดแทนดาวเทียมที่มีอยู่เดิม
  อย่างไรก็ตาม ทางบริษัทฯ
  โดยวิศวกรดาวเทียมจะทำการประเมินอายุดาวเทียมที่เหลือเป็นประจำทุกเดือน
  ซึ่งถ้าอายุดาวเทียมที่เหลืออยู่ไม่เกิน 5 ปี
  ก็จะมีการแจ้งหน่วยงานที่เกี่ยวข้องเพื่อพิจารณาเรื่องการจองวงโคจร งบประมาณในการจัดสร้าง
  และ แหล่งเงินทุน
  เพื่อเตรียมจัดสร้างดาวเทียมรุ่นต่อไปที่จะส่งขึ้นไปแทนที่ดาวเทียมที่กำลังจะหมดอายุลง

3.  ความเสี่ยงในการส่งดาวเทียมดวงใหม่

  การให้บริการช่องสัญญาณดาวเทียมเป็นธุรกิจหลักของบริษัทฯ ฉะนั้น
  ย่อมจะต้องมีการส่งดาวเทียมดวงใหม่ๆขึ้นไปในอนาคต
  ความเสี่ยงต่อการเกิดความผิดพลาดในการส่งดาวเทียมอยู่ในระดับต่ำกว่าร้อยละ 5
  ทั้งนี้ขึ้นอยู่กับบริษัทที่เป็นผู้ส่งดาวเทียม (Launcher) ด้วย บริษัทฯ ลดความเสี่ยงนี้
  โดยการว่าจ้างบริษัทผู้ส่งดาวเทียมที่มีศักยภาพ
  ประสบการณ์และมีความชำนาญในการจัดส่งดาวเทียมขึ้นสู่วงโคจรและมีชื่อเสียงเป็นที่ยอมรับ เช่น
  ผู้จัดส่งดาวเทียมในประเทศ ฝรั่งเศส และ สหรัฐอเมริกา
  และทำประกันคุ้มครองความเสียหายตลอดขั้นตอนการส่งดาวเทียมขึ้นสู่วงโคจร
  รวมถึงประกันคุ้มครองผลกระทบของการสูญเสียรายได้ในกรณีที่ดาวเทียมเสียหายขณะจัดส่งขึ้นสู่วงโคจรและต้องดำเนินการจัดสร้างดาวเทียมดวงใหม่เพื่อทดแทน
  และบริษัทฯยังได้จัดทำประกันภัยเพื่อคุ้มครองในกรณีหากขึ้นสู่วงโคจรแล้วเกิดปัญหาหรือมีความเสียหายเกิดขึ้นกับดาวเทียมโดยบริษัทฯ
  และกระทรวงคมนาคมเป็นผู้รับผลประโยชน์ร่วมกัน ซึ่งดูรายละเอียดได้ในหัวข้อ ปัจจัยความเสี่ยง
  ข้อ 1.2.1 เรื่อง ความเสียหายของดาวเทียม

4.  การจองตำแหน่งดาวเทียม และ การประสานงานความถี่

  เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
  การจองตำแหน่งวงโคจรและการประสานงานความถี่จึงมีความสำคัญยิ่ง
  องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ
  สหภาพโทรคมนาคมระหว่างประเทศ (International Telecommunications Union หรือ
  ITU) ซึ่งประเทศไทยเข้าร่วมเป็นสมาชิก โดยมีกรมไปรษณีย์โทรเลข กระทรวงคมนาคม
  เป็นผู้แทนประเทศในการเจรจาประสานงาน
  โดยผู้ยื่นขอจองตำแหน่งวงโคจรก่อนจะได้รับการพิจารณาอนุญาตให้ได้รับสิทธิในการใช้ตำแหน่งดังกล่าวก่อนและผู้ได้รับสิทธิจะต้องส่งดาวเทียมขึ้นสู่วงโคจรในตำแหน่งที่ได้สิทธิภายใน
  7 ปี จากการมีตำแหน่งวงโคจรที่จำกัดนี้
  การประสานงานความถี่จะมีส่วนช่วยในการทำให้เกิดประสิทธิภาพในการใช้ตำแหน่งวงโคจรเพิ่มมากขึ้น
  ซึ่งปัจจุบันกระบวนการในการประสานงานความถี่มีความยุ่งยากและใช้เวลานานมากขึ้นเนื่องจากมีความต้องการใช้ช่องสัญญาณดาวเทียมมากขึ้นทำให้ดาวเทียมในวงโคจรค้างฟ้ามีจำนวนมากขึ้นและใกล้กันมากขึ้น
  ดังนั้นเพื่อกำจัดหรือทำให้เกิดสัญญาณรบกวนระหว่างกันน้อยที่สุดอาจส่งผลกระทบทำให้ต้องมีการปรับเปลี่ยนการออกแบบดาวเทียม
  การปรับเปลี่ยนพื้นที่ให้บริการ หรือ การปรับเปลี่ยนอุปกรณ์รับภาคพื้นดินให้มีขนาดใหญ่ขึ้น

1.  ความเสี่ยงอันเกี่ยวข้องกับการเงินและภาวะเศรษฐกิจ

    1.  ความเสี่ยงจากความผันผวนของอัตราแลกเปลี่ยนเงินตราต่างประเทศ

  ภายหลังจากที่มีการเปลี่ยนแปลงระบบอัตราแลกเปลี่ยนเงินตราต่างประเทศจากระบบตระกร้าเงินเป็นระบบลอยตัว
  บริษัทฯได้เรียกเก็บเงินค่าบริการจากลูกค้าในประเทศเป็นจำนวนเงินบาท
  ในอัตราแลกเปลี่ยนที่เทียบเท่ากับเงินเหรียญสหรัฐฯ
  ปัจจุบันสัดส่วนรายได้ที่อิงกับเงินเหรียญสหรัฐฯ อยู่ในอัตราร้อยละ 90

  บริษัทฯ ได้บริหารความเสี่ยงจากการเปลี่ยนแปลงของอัตราแลกเปลี่ยน
  โดยปรับสัดส่วนของเงินกู้ยืมต่อรายได้ในสกุลเงินสหรัฐฯ และสกุลเงินบาทให้มีความสอดคล้องกัน
  (natural hedge) และบริษัทฯ ใช้ตราสารอนุพันธ์ซึ่งเป็นที่ยอมรับทั่วไปในตลาดเงิน เช่น
  "swap" หรือ "forward"
  เพื่อลดผลกระทบอันอาจเกิดขึ้นจากความผันผวนของอัตราแลกเปลี่ยนเงินตรา

2.  ความเสี่ยงเกี่ยวกับสภาพคล่อง

  บริษัทฯ ไม่มีความเสี่ยงในเรื่องการขาดสภาพคล่อง ถึงแม้ว่าบริษัทฯ จะมีเงินกู้ และ
  หุ้นกู้ที่ถึงกำหนดชำระภายใน ปี 2545 จำนวน 4,792 ล้านบาท เนื่องจากบริษัทฯ
  มีความมั่นใจว่าจะสามารถชำระเงินหนี้สินดังกล่าวได้จากกระแสเงินสดจากการดำเนินการ
  และวงเงินสินเชื่อที่ได้รับการอนุมัติจากธนาคารในประเทศและต่างประเทศและยังไม่ได้ทำการเบิกใช้เป็นจำนวน
  764 ล้านบาท และ 48 ล้านดอลลาร์สหรัฐฯ ณ สิ้นปี 2544

3.  ความเสี่ยงเรื่องขาดทุนสะสมจนอาจไม่สามารถจ่ายเงินปันผลได้

  ในรอบระยะบัญชี ปี 2544 บริษัทฯ มีผลกำไรสุทธิ 1,563 ล้านบาท แต่อย่างไรก็ตามบริษัทฯ
  ยังมียอดขาดทุนสะสม 836 ล้านบาท ทั้งนี้การที่บริษัทฯ มีผลขาดทุนสะสมดังกล่าว
  เนื่องจากบริษัทฯ มีผลขาดทุนจากอัตราแลกเปลี่ยนจากปี 2540
  ที่เกิดการเปลี่ยนแปลงระบบอัตราแลกเปลี่ยนของประเทศ เมื่อพิจารณางบการเงินของบริษัทฯ
  พบว่าผลขาดทุนสะสมดังกล่าวลดลงอย่างต่อเนื่องตั้งแต่ปี 2541 ถึงปัจจุบัน ซึ่งบริษัทฯ
  คาดการณ์ว่าผลขาดทุนสะสมดังกล่าวจะหมดไปในปี 2545
  เนื่องจากจะสามารถเพิ่มการให้เช่าช่องสัญญาณดาวเทียมความถี่ย่าน Ku-Band ได้
  ซึ่งจะทำให้บริษัทฯ สามารถจ่ายเงินปันผลให้กับผู้ถือหุ้นได้ตั้งแต่ผลประกอบการปี 2546 เป็นต้นไป

2.  ความเสี่ยงด้านการบริหารและการจัดการ

    1.  ณ วันที่ 29 พฤศจิกายน 2544 บมจ. ชิน คอร์ปอเรชั่น มีสัดส่วนการถือหุ้นในบริษัทฯ
        ร้อยละ 51.53 ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้ บมจ. ชิน
        คอร์ปอเรชั่น
        สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
        หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
        ยกเว้นเรื่องที่กฎหมายกำหนดหรือข้อบังคับบริษัทกำหนดให้ต้องได้รับเสียง 3 ใน 4
        ของที่ประชุมผู้ถือหุ้น ดังนั้น
        ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
        ซึ่งการที่ บมจ. ชิน คอร์ปอ-เรชั่น มีสัดส่วนการถือหุ้นในบริษัทฯ เกินกว่าร้อยละ 50
        ดังกล่าว เป็นไปตามข้อกำหนดในสัญญาสัมปทานที่กำหนดให้ บมจ. ชิน คอร์ปอเรชั่น
        ต้องดำรงการถือหุ้นไม่ต่ำกว่าร้อยละ 51 ตลอดอายุสัญญาสัมปทาน

3.  ความเสี่ยงด้านอื่นๆ

    1.  ความเสี่ยงด้านกฎหมายและด้านการเมือง

  บริษัทฯ
  มีพันธกรณีตามสัญญาสัมปทานที่ต้องจัดให้มีบริการโทรคมนาคมผ่านดาวเทียมให้เพียงพอกับความต้องการภายในประเทศ
  ซึ่งบริษัทฯก็ได้ปฏิบัติตามพันธกรณีนี้ตลอดมา
  นอกจากนี้บริษัทฯยังได้ขยายตลาดออกไปถึงต่างประเทศด้วย
  ซึ่งตลาดใหญ่ในต่างประเทศของบริษัทฯ คือ เอเซียใต้ ประกอบด้วย อินเดีย ปากีสถาน เนปาล
  ซึ่งในการประกอบธุรกิจในต่างประเทศ
  บริษัทฯใช้ความระมัดระวังอย่างมากในอันที่จะปฏิบัติตามกฎหมายของแต่ละประเทศที่เข้าไปประกอบธุรกิจให้บริการอยู่
  และในกรณีที่จำเป็น
  บริษัทฯก็จะว่าจ้างสำนักงานกฎหมายในประเทศเหล่านั้นให้ช่วยดำเนินการและให้คำแนะนำในด้านกฎหมายกับบริษัทฯ
  และในปัจจุบันนี้กระแสโลกาภิวัฒน์ซึ่งสนับสนุนให้มีการเปิดเสรีทางเศรษฐกิจจะทำให้บริษัทฯสามารถเข้าไปประกอบธุรกิจให้บริการในประเทศต่างๆ
  ได้กว้างขวางยิ่งขึ้น และบริษัทฯได้ดำเนินการต่างๆ
  เพื่อเตรียมพร้อมสำหรับการแข่งขันที่จะเกิดขึ้นในประเทศไทยอันเป็นที่ตั้งของบริษัทฯ ในปี 2549
  ด้วย
  บริษัทฯจึงเชื่อมั่นว่าบริษัทฯจะสามารถแข่งขันกับบริษัทฯคู่แข่งที่จะเข้ามาทำธุรกิจในประเทศไทยหลังจากปี
  2549 ได้ และบริษัทฯจะสามารถขยายตลาดต่างประเทศของบริษัทฯได้เพิ่มอีกด้วย
  เพราะบริษัทฯได้เรียนรู้และมีประสบการณ์ในการหาตลาดต่างประเทศมาเป็นเวลาหลายปีแล้ว

2.  ความเสี่ยงจากสินทรัพย์อื่นที่ไม่สามารถสร้างรายได้

  บริษัท ซีเอส แซทเทลไลท์โฟน จำกัด (CSP) ซึ่งเป็นบริษัทย่อยของบริษัทฯ
  เป็นผู้ได้รับอนุญาตจากโครงการ ICO
  ให้เป็นผู้มีสิทธิเป็นตัวแทนจำหน่ายให้บริการโทรศัพท์มือถือผ่านดาวเทียมเครือข่ายทั่วโลกเพียงรายเดียวในประเทศไทย

  เมื่อวันที่ 30 ตุลาคม 2542 คณะกรรมการบริษัท ICO ได้มีมติอนุมัติกลุ่มผู้ร่วมลงทุนรายใหม่
  ภายใต้กลุ่มของ McCaw Investment, Teledesic LLC และ Eagle River โดย McCaw
  Group ได้เข้ามาฟื้นฟูและเพิ่มทุนในบริษัท ICO

  ในปี 2543 บริษัทฯ ได้ปรับปรุงมูลค่าสินทรัพย์ที่ไม่สามารถนำมาใช้อันสืบเนื่องจากโครงการ ICO
  เป็นมูลค่าประมาณ 664 ล้านบาทเป็นค่าใช้จ่าย
  โดยได้ปฏิบัติตามกฎข้อบังคับและมาตรฐานการบัญชีที่เกี่ยวข้อง
  (รายละเอียดสามารถดูเพิ่มเติมได้จากรายงานของผู้ตรวจสอบบัญชี)